text: Nattelivet i Horsens siger nej til bander
  12 juni 2014 kl. 10.33
  Bandemedlemmer og banderelaterede personer er uønskede på restauranter og diskoteker i byen.
  Nattelivet i Horsens danner nu fælles front mod bander. Alle bandemedlemmer og personer der har tilknytning til bander, vil i fremtiden blive nægtet adgang.
  Det nye tiltag kommer efter et møde i bevillingsnævnet, hvor Sydøstjyllands Politi, byens restauratører, diskoteksejere og Natteravnene er blevet enige om, at festmiljøet skal være mere trygt.
  -Vi er i Bevillingsnævnet enige om, at det er den rigtige beslutning. Vi er alle interesseret i, at det skal være godt og trygt at færdes i byen om aftenen og om natten , siger formand Dan Ingemann Jensen.
  Ifølge Vicepolitiinspektør Lars Peter Madsen fra Sydøstjyllands Politi så har politiet på den seneste bemærket, at mange bandemedlemmer og banderelaterede personer har festet i Horsens.
  Ifølge politiet bl.a. fordi nabobyerne Århus, Vejle og Kolding allerede har en fælles politik, der holder banderne væk fra restauranter og diskoteker.
  